RÅDETS RESOLUTION af 27. marts 1995 om gennemførelse og anvendelse af fællesskabslovgivningen på det sociale og arbejdsmarkedspolitiske område (95/C 168/01)

RÅDET FOR DEN EUROPÆISKE UNION -

som henviser til traktaten om oprettelse af Det Europæiske Fællesskab,

som henviser til Rådets konklusioner af 21. december 1992 om effektiv gennemførelse og håndhævelse af fællesskabslovgivningen på det arbejdsmarkedsmæssige og sociale område (1), og

som tager følgende i betragtning:

der findes allerede et betydeligt fællesskabslovkompleks på det sociale og arbejdsmarkedspolitiske område, navnlig inden for området sundhed og sikkerhed på arbejdspladsen;

det er af afgørende betydning, at hver medlemsstat i sin nationale lovgivning fuldt ud og nøjagtigt gennemfører den fællesskabslovgivning, som er rettet til den, inden for de frister, der er fastlagt i fællesskabslovgivningen;

det er ligeledes af afgørende betydning, at der i de forskellige medlemsstater træffes foranstaltninger, som bevirker, at den nationale lovgivning til gennemførelse af fællesskabslovgivningen rent faktisk anvendes;

unionsborgerne bør for deres eget vedkommende have ret til at påberåbe sig fællesskabslovgivningen; De Europæiske Fællesskabers Domstol har fastslået, at de nationale domstole skal fortolke national lovgivning til gennemførelse af fællesskabsdirektiver på grundlag af disse direktiver;

kun gennemførelsen af direktiverne i hver enkelt medlemsstats nationale lovgivning kan konkretisere de forpligtelser, som staterne har påtaget sig inden for Fællesskabet, og hvis der ikke foretages en fuldstændig og nøjagtig gennemførelse , vil selve eksistensen af et socialt Europa kunne bringes i fare;

kvaliteten af affattelsen af EF-lovgivningen, med hensyn til hvilken Rådet har fastlagt retningslinjer i sin resolution af 8. juni 1993 (2), samt anvendelsen af sammenhængende juridiske begreber og passende frister for gennemførelsen vil lette den korrekte gennemførelse og effektive anvendelse af fællesskabslovgivningen;

medlemsstaterne skal sørge for fuld anvendelse og effektiv gennemførelse af Fællesskabets retsforskrifter inden for det sociale og arbejdsmarkedspolitiske område;

ifølge Kommissionens hvidbog med titlen »Europæisk social- og arbejdsmarkedspolitik: en vej frem for Unionen«, særlig kapitel X, er det af væsentlig betydning, at Fællesskabets lovgivning på det sociale og arbejdsmarkedspolitiske område anvendes efter hensigten i hver enkelt medlemsstat, således at den får en reel indvirkning på den enkeltes situation i Europa -

I. UNDERSTREGER FØLGENDE PRINCIPPER:

1. Det er uomgængelig nødvendigt, at Fællesskabets lovgivning på det sociale og arbejdsmarkedspolitiske område bliver en håndgribelig realitet for borgerne.

Dette mål vil først være nået, bestemmelserne i denne lovgivning anvendes effektivt i alle medlemsstaterne og, for så vidt angår direktiverne, når disse er gennemført nøjagtigt.

2. Kommissionen har i henhold til traktaten ansvaret for at påse, at medlemsstaterne fuldt ud gennemfører fællesskabslovgivningen, og medlemsstaterne skal sikre, at denne lovgivning anvendes, idet de selv vælger, hvordan og med hvilke midler de vil overholde deres forpligtelser.

De Europæiske Fællesskabers Domstol sikrer, at fællesskabslovgivningen overholdes.

II. OPFORDRER KOMMISSIONEN TIL:

3. At lette gennemførelsen og anvendelsen i medlemsstaterne af hele fællesskabslovgivningen på det sociale og arbejdsmarkedspolitiske område, navnlig:

a) ved allerede på forslagsstadiet at udbygge indholdet af de forudgående konsekvensvurderinger, navnlig, og i videst mulige omfang, for så vidt angår oplysningerne om de gældende nationale og EF-retlige bestemmelser og en vurdering af konsekvenserne for beskæftigelsen og de små og mellemstore virksomheder

b) ved at foreslå tilstrækkelig lange gennemførelsesperioder.

4. At opretholde og udbygge høringsordningerne, særlig med arbejdsmarkedets parter:

a) høring af arbejdsmarkedets parter på fællesskabsplan giver det bedste grundlag for fællesskabslovgivningen på det sociale og arbejdsmarkedspolitiske område og den skal derfor forstærkes

b) desuden bør direktiverne, hver gang det kan lade sig gøre, give mulighed for i overensstemmelse med lovgivningen og/eller national praksis at tage arbejdsmarkedets parter med i arbejdet med gennemførelsen af fællesskabslovgivningen på det sociale og arbejdsmarkedspolitiske område ved hjælp af kollektive overenskomster eller aftaler på nationalt plan; det tilkommer imidlertid medlemsstaterne at træffe alle nødvendige foranstaltninger for til enhver tid at kunne sikre de resultater, der stilles krav om i de pågældende direktiver

c) de pågældende udvalg vil i givet fald blive opfordret til, inden for deres nøje afgrænsede kompetenceområde, at medvirke til at udarbejde evalueringsdokumenter vedrørende iværksættelsen af direktiverne.

5. At bestræbe sig på, for at vurdere omfanget af arbejdsmiljøets farer, som er en vigtig indikator for resultaterne af arbejdet med at forbedre sikkerheden og sundheden på arbejdspladsen

- at få afsluttet det igangværende arbejde med en harmonisering af arbejdsulykkesstatistikkerne, og

- i forståelse med medlemsstaterne, at forbedre de foreliggende data om erhvervssygdomme.

6. At forbedre informationen om iværksættelsen af de gældende direktiver ved løbende at offentliggøre oversigter - direktiv for direktiv - over de af medlemsstaterne meddelte gennemførelsesforanstaltninger.

III. OPFORDRER MEDLEMSSTATERNE TIL:

7. a) som led i en åbenhed, der er forudsætningen for samhørigheden i Unionen, at stille relevante oplysninger til rådighed for Kommissionen om fællesskabslovgivningens effektive iværksættelse på det sociale og arbejdsmarkedspolitiske område på grundlag af de oversigter og dokumenter, der er nævnt i punkt 6 og 9.

Kommissionen kan således som led i de sædvanlige rapporter meddele disse oplysninger til Europa-Parlamentet, Rådet, Det Økonomiske og Sociale Udvalg og Regionsudvalget, som derefter skal underrettes om fællesskabslovgivningens iværksættelse på det sociale og arbejdsmarkedspolitiske område

b) at fremme, at arbejdsmarkedets parter deltager aktivt i denne fællesskabslovgivnings iværksættelse på nationalt plan, efter de særlige retningslinjer i hver medlemsstat.

IV. OPFORDRER MEDLEMSSTATERNE OG KOMMISSIONEN TIL:

8. At foreslå, at der etableres et samarbejde med henblik på at fremme tilvejebringelsen og formidlingen af oplysninger om fremskridt og vanskeligheder i forbindelse med en effektiv iværksættelse af fællesskabslovgivningen i hver enkelt medlemsstat, bl.a. via Udvalget af Arbejdstilsynsførende på Højt Embedsmandsniveau inden for dets beføjelser.

9. At forbedre informationen om iværksættelsen af de gældende direktiver ved at udarbejde et særligt dokument for hver direktiv, eventuelt med indikatorer, der er udarbejdet af Kommissionen i forståelse med medlemsstaterne. Dette dokument, der viser de erfaringer eller vanskeligheder med anvendelse, der har været i medlemsstaterne, skal gøre det muligt at måle direktivets virkning eller de eventuelle vanskeligheder ved dets anvendelse.

V. FORPLIGTER SIG TIL:

10. Regelmæssigt at drøfte gennemførelsen af direktiverne navnlig på grundlag af de oversigter og dokumenter, der er nævnt i punkt 6 og 9, dog med forbehold af Kommissionens kontrolbeføjelser.

11. Under de nødvendige overvejelser om, hvilke erfaringer der kan drages af iværksættelsen af fællesskabslovgivningen på det sociale og arbejdsmarkedspolitiske område, at fremme samrådet med arbejdsmarkedets parter på fællesskabsplan.

(1) EFT nr. C 49 af 19. 2. 1993, s. 6.

(2) EFT nr. C 166 af 17. 6. 1993, s. 1.